ઘણા બધા લોકોને તેમના શોખ બાબતે આપણે પૂછીએ તો કહેશે : ‘વાચનનો શોખ છે’ પણ વાસ્તવમાં તેઓ છાપાં અને મેગેઝિનો સિવાય કશું વાંચતા નથી હોતાં. આ વાચનને વાચવાના શોખમાં ખપાવી ન શકાય. ઉત્તમ પ્રકારના શિષ્ટ સાહિત્ય વાચનને જ વાચન ગણવું જોઈએ. સમાચારો પર આધારિત ન હોય તેવાં જુદા જુદા વિષય પરનાં સામાયિકો પણ મહત્વનાં હોય છે. ગુજરાતીમાં ‘અખંડ આનંદ’, ‘જનકલ્યાણ’, ‘નવનીત સમર્પણ’, જેવાં પરિવારલક્ષી સામાયિકો ઉપરાંત સાહિત્યને લગતાં ‘પરબ’, ‘કવિતા’, ‘શબ્દસૃષ્ટિ’ જેવાં સામાયિકો ઉપરાંત ‘નિરીક્ષક’ જેવાં સામાયિકો પણ યુવાનોએ વાંચવા જેવાં ખરાં.